Document ID: 32009R0560

РЕГЛАМЕНТ (ЕО) № 560/2009 НА КОМИСИЯТА
от 26 юни 2009 година
за изменение на Регламент (ЕО) № 874/2004 относно определяне на правила на обществената политика за въвеждането и функциите на .eu домейн от най-високо ниво и принципите, които ръководят регистрирането
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 733/2002 на Европейския парламент и на Съвета от 22 април 2002 г. относно въвеждането на .eu домейн от най-високо ниво (1), и по-специално член 5, параграф 1 от него,
след като се консултира със службата по регистрация в съответствие с член 5, параграф 1 от Регламент (ЕО) № 733/2002,
като има предвид, че:
(1)
В член 6, трета алинея от Регламент (ЕО) № 874/2004 на Комисията (2) се предвижда Регистърът да извършва регистрирането на имена на домейни на всички букви от азбуките на официалните езици на Общността, когато са налице съответните международни стандарти.
(2)
Официалните езици на Общността съдържат повече буквени знаци от тези, които са били използваеми за регистриране в началото на периода на поетапно регистриране, предвиден в глава IV от Регламент (ЕО) № 874/2004.
(3)
В момента обаче е технически възможно да бъдат регистрирани имена на официалните езици на Общността в .eu домейна от най-високо ниво (наричан по-долу „TLD“), като се използват буквени знаци, неизползваеми за регистриране тогава.
(4)
Необходимо е да се гарантира, че заинтересованите страни са информирани за новите знаци, преди тези знаци да станат използваеми при регистрацията на имена от .eu TLD. Поради това Регистърът следва да публикува предварително информация за буквените знаци, които ще бъдат добавени към вече използваемите знаци за регистрация на имена от .eu TLD.
(5)
В съответствие с член 9, втора алинея от Регламент (ЕО) № 874/2004 Комисията поиска от Регистъра да въведе имена на домейни непосредствено в .eu TLD за използване от институциите и органите на Общността. Тъй като сега вече е технически възможно да се регистрират имена на официалните езици на Общността в .eu TLD при използване на буквените знаци, които бяха неизползваеми за регистриране в началото на периода на поетапно регистриране, предвиден в глава IV от Регламент (ЕО) № 874/2004, Комисията следва да получи възможност да поиска от Регистъра да въведе имена, съдържащи такива знаци, в допълнение към вече заявените имена.
(6)
В съответствие с член 8 от Регламент (ЕО) № 874/2004 държавите-членки, страните кандидатки и членките на Европейското икономическо пространство поискаха регистриране или резервиране на своите имена. Съответните имена са изброени в приложението към Регламент (ЕО) № 874/2004. Тъй като сега вече е технически възможно да се регистрират имена на официалните езици на Общността в .eu TLD при използване на буквените знаци, които бяха неизползваеми за употреба в началото на периода на поетапно регистриране, предвиден в глава IV от Регламент (ЕО) № 874/2004, някои страни поискаха да бъдат внесени изменения в тези списъци.
(7)
Поради това е необходимо да се актуализират списъците в приложението към Регламент (ЕО) № 874/2004, за да бъдат съответно взети предвид имена, съдържащи знаци, които преди бяха неизползваеми.
(8)
Регламент (ЕО) № 874/2004 следва да бъде съответно изменен.
(9)
Тъй като е в интерес на европейските граждани и предприятия да получат в най-кратък срок възможност да регистрират имена на официалните езици на Общността, използвайки буквени знаци, които бяха неизползваеми за регистриране в началото на периода на поетапно регистриране, предвиден в глава IV от Регламент (ЕО) № 874/2004, влизането в сила на настоящия регламент не следва да се забавя неоправдано.
(10)
Мерките, предвидени в настоящия регламент, са в съответствие със становището на Комитета за регулиране на съобщенията (3),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 874/2004 се изменя, както следва:
1.
Член 6 се изменя, както следва:
а)
Първа, втора и трета алинея стават съответно параграфи 1, 2 и 3.
б)
Четвърта алинея се заменя със следния текст:
„4. Ако стане технически възможно да бъдат регистрирани имена в .eu TLD на официалните езици на Общността, като се използват буквени знаци, които бяха неизползваеми за регистриране в началото на периода на поетапно регистриране, предвиден в глава IV, Регистърът оповестява на своя уебсайт, че е възможно в .eu TLD да се регистрират имена, съдържащи такива знаци.
В съобщението се съдържа списък на въпросните знаци и се посочва датата, от която ще бъде възможно да се регистрират имена в домейна .eu, които съдържат тези знаци.
Съобщението се прави най-късно три месеца преди посочената дата.
5. От Регистъра не се изисква да изпълнява функции, които предполагат използването на други езици, освен официалните езици.“
2.
Член 9 се изменя, както следва:
а)
Първа и втора алинея стават съответно параграфи 1 и 2.
б)
Добавя се следният параграф 3:
„3. Ако стане технически възможно да бъдат регистрирани имена в .eu TLD на официалните езици на Общността, като се използват буквени знаци, които бяха неизползваеми за регистриране в началото на периода на поетапно регистриране, предвиден в глава IV, Регистърът уведомява Комисията за това.
Уведомлението се прави най-късно един месец преди деня на оповестяването, посочено в член 6, параграф 4, и се посочва датата на оповестяването.
Най-късно десет работни дни преди датата, посочена в направеното в съответствие с член 6, параграф 4 оповестяване, Комисията приканва Регистъра да въведе всички имена на домейни, съдържащи един или повече такива знаци, които тя желае да резервира за използване от институциите и органите на Общността, непосредствено в .eu TLD.“
3.
В член 11, четвърта алинея позоваването на „член 6, трети параграф“ се заменя с позоваване на „член 6, параграф 3“.
4.
В член 12, параграф 1, първа алинея позоваването на „член 6, първи параграф“ се заменя с позоваване на „член 6, параграф 1“.
5.
Приложението се заменя с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 юни 2009 година.

Labels: 12
7
15